La Bibia piemontèisa/Testament Vej/Salm/Salm 16


Ij Salm

16. Nosgnor! Guern-me: i son ëvnù da ti për trové d’arpar 

Nosgnor a promëtt dë sté sèmper dacant ai sò fedej: gnanca la mòrt a-j fà tëmma.

Salm ëd Dàvid. Nosgnor! Guern-me: i son ëvnù da ti për trové d’arpar. I diso a Nosgnor: It ses Ti mè Dé! A-i é gnun coma ti ch’am fasa autërtant content.

Ai sant ch’a-i é an sla tèra, gent fòrta, a va tut mè rispet e afet. Tutun, ch’as moltiplico ij sagrin ëd tuti coj ch’a-j van dapress a ‘d dé fàuss. I veuj nen fé part dij sò sacrifissi sagnos, e gnanca i veuj pronunsié ‘l nòm dij sò dio.

Nosgnor! Mia ardità it ses mach ti, it ses ti mia benedission. Ti ‘t guerne tut lòn ch’a l’é ‘l mè. La part ëd l’ardità ch’a l’é tocame a l’é delissiosa. Che maravijosa ardità!

Ch’a sia benedì Nosgnor ch’am fà da guida: chiel am dà d’istrussion fin-a ‘d neuit. I sai che Nosgnor a l'é sèmper ansema a mi. I tërmolerai mai da la tëmma përchè chiel am ëstà sèmper dacant.

Gnun-a sorprèisa che mè cheur a sia sèmper pien ëd gòj: im n’arlegro sèmper: mè còrp a arpòsa sèmper pacìfich.

Ti 't m’abandoneras mai an mes ai mòrt, it lasseras mai che col ch’a l'é fedel a ti as corompa 'nt la tomba.

Ti 't ëm mostreras ël senté dla vita an acordand-me la gòj ëd toa presensa e ‘l piasì ‘d vive ansema a ti për sèmper.

Nòte 

Bibia
Testament Vej
Salm